Berei jou kind voor op kleuterskool - Jou Gesin | Solidariteit WêreldJou Gesin | Solidariteit Wêreld
Tuis › Artikels › Berei jou kind voor op kleuterskool
Berei jou kind voor op kleuterskool
Gaan jou kleuter volgende jaar vir die eerste maal kleuterskool toe? Hierdie nuwe fase in 'n kind se lewe bied vele uitdagings vir die kleuter en haar ouers, maar met deeglike voorbereiding kan dit 'n wonderlike ervaring vir julle almal wees.
Dit is 'n ideale manier om 'n kleuter op 'n onbekende situasie voor te berei. Maak beurte met jou kleuter om kind, mamma en juffrou te wees. Maak poppe en speelgoed deel van die pret. Boots daaglikse kleuterskoolroetines na, soos aflaai en groet, storietyd, liedjies sing, buite speel, eet en slaaptyd, en die blye weersiens na skool. Laat haar oefen om kruisbeen te sit, en vir langer tydperke stil te sit en te konsentreer. Oefen ook goeie maniere soos om altyd "asseblief" en "dankie" te sê en om mededeelsaam te wees. So kry sy die versekering dat kleuterskool 'n lekker plek is waar sy gaan speel en leer.
Daar is baie oulike boekies in die biblioteek en boekwinkels beskikbaar oor die kleuterskooltema. Lees dit voor, kyk saam met haar na die prentjies en gesels oor elke karakter – wat hulle doen en hoe hulle voel. Dit skep geleentheid vir gesprek, ook oor julle emosies.
Vaardighede wat bemeester is voor sy kleuterskool toe gaan, gee haar selfbeeld 'n hupstoot en vergemaklik aanpassing. Laat haar oefen om self haar baadjie los te maak en uit te trek, op te hang, haar rugsakkie op haar rug te sit en af te haal, haar skoene aan en uit te trek, handjies te was voor etenstyd; en om te sê wanneer sy badkamer toe wil gaan – in die opwinding en onsekerheid van al die nuwighede by die skool kan sy dit dalk vergeet.
Besoek die nuwe skool en ontmoet maats
Reël om voor die skool amptelik begin (dalk nog in hierdie jaar) te gaan "kuier", sodat sy die nuwe omgewing kan leer ken en haar juffrou kan ontmoet. Reël om van die maatjies in jul omgewing wat na dieselfde kleuterskool toe gaan vooraf te ontmoet sodat daar op die eerste dag 'n paar bekende gesigte is.
Maak haar gewoond aan weg wees van jou
Dit is baie belangrik, veral as jy haar tot dusver alleen versorg het. Maak die bande geleidelik los deur haar byvoorbeeld by 'n niggie of 'n maatjie te laat speel sonder dat jy saamkuier, sodat sy kan gewoond raak daaraan om vir 'n paar ure van jou geskei te wees.
Slaan ag op haar verbale en nieverbale boodskappe
Kommer, vrees en onsekerheid, hoe gering ook al, kan 'n groot impak op haar ervaring hê. Beantwoord al haar vrae so volledig en eerlik as moontlik. Wees rustig oor regressiewe gedrag soos broekienatmaak, of om nie self te wil eet of aan te trek nie.
– Begin vroegtydig met die skooltoeroetine. Merk al haar goed. Pak die vorige aand haar skoolsakkie met alles wat sy moet saamneem (kosblik, medikasie, 'n stel skoon klere). Indien toelaatbaar, pak 'n gunstelingspeelding of kombersie in. Sit haar klere reg wat sy wil aantrek. Laat haar vroeg gaan slaap sodat sy uitgerus is. Staan betyds op sodat julle sonder om te jaag, kan gereed maak. Eet as gesin saam ontbyt, selfs al kry sy kos by die skool. Angs en onsekerheid kan dalk veroorsaak dat sy vir die eerste ruk nie by die skool sal wil eet nie.
– Skep 'n groetroetine. Laat genoeg tyd vir afskeid neem. Maak seker dat sy eers tuis en gekoester voel voor jy groet. Verseker haar dat jy haar weer later gaan kom haal. Omdat 'n driejarige geen tydsbegrip het nie, koppel die oplaaityd aan 'n spesifieke aktiwiteit, soos na middagete, middagslapie of storietyd. Moenie die afskeid te lank uitrek nie, maar moet nooit net wegglip nie. Doen iets spesiaals wat jou kind heel dag lank kan koester soos 'n soentjie op die wang of 'n spesiale woordjie wat net julle twee verstaan. Bly positief en opgewek en sluk maar jou eie trane weg tot jy buite sig is. Al huil sy wanneer jy jou rug draai, weerstaan die versoeking om terug te gaan. Die personeel sal troos en voor jy by die motor is, is sy dalk al klaar lustig aan't speel.
Kontak en opvolg
Bly voortdurend in kontak met jou kind se onderwyseres om op die hoogte te bly van haar aanpassing. Onthou aanpassing neem tyd. Wees rustig as sy na aanvanklike aanpassing lyk asof daar terugvalle is. Dis normaal.